Chandermohan.Sharma@timesgroup.com हमारे फिल्म मेकर्स को वैलंटाइंस डे या फिर लव को कैश करना सबसे आसान लगता है। तभी तो पिछले हफ्ते लव को कैश करती दो फिल्में 'सनम रे' और 'फितूर' आई और चली भी गई, लेकिन निर्माताओं का लव फीवर अभी थमने का नाम नहीं ले रहा। इस हफ्ते एक बार फिर ऐसे ही सब्जेक्ट पर बनी एक दो नहीं, बल्कि तीन फिल्में 'लवशुदा', 'इश्क फॉरएवर' और 'डायरेक्ट इश्क' रिलीज हुई। इन फिल्मों में भी भले लीड जोड़ियां स्क्रीन पर रोमांस करते या गाने नजर आ रही हों, लेकिन नयापन कुछ भी नहीं है। कहानी या किरदार दर्शकों की किसी भी क्लास को अप्रोच करने का दम नहीं रखते। 'इश्क फॉरएवर' भी रोमांटिक फिल्म है, लेकिन कहानी और स्क्रीन प्ले इतने कमजोर हैं कि फिल्म शुरू में ही अपने ट्रैक से ऐसे भटकती है कि आखिर तक ट्रैक पर लौट नहीं पाती। बॉलिवुड की खबरें पढ़ें अपने फेसबुक पर, लाइक करें NBT Movies कहानी : रिया (रूही सिंह) साउथ अफ्रीका में पढ़ाई कर रही है। इसी बीच उसके पापा को देश का पीएम बना दिया जाता है और इससे उसकी पर्सनल लाइफ कुछ इस तरह से प्रभावित होती है कि रिया को लगता है कि जैसे उसे कैद कर लिया गया हो। रिया जहां भी जाती है उसके साथ सिक्यॉरिटी स्टाफ जाता है। रिया को लगने लगता है कि उसकी पर्सनल फ्रीडम खत्म हो रही है। एक दिन रिया की मुलाकात आर्यन शेखावत (कृष्णा चतुर्वेदी) से होती है। आर्यन से मिलने के बाद रिया को ऐसा लगता है, जैसे उसे कोई अपना मिल गया है। रिया अपने सिक्यॉरिटी स्टाफ को झांसा देते हुए आर्यन के साथ भाग जाती है। कहानी में उस वक्त टि्वस्ट आता है, जब रॉ एजेंसी के सिक्यॉरिटी इंचार्ज अमिताभ (जावेद जाफरी) के साथ नैना (लीजा रे) को इन दोनों की तलाश करने की जिम्मेदारी सौंपी जाती है।   ऐक्टिंग : लंबे अर्से बाद स्क्रीन पर नजर आईं लीजा रे ने अपने किरदार को अच्छे ढंग से निभाया है, तो जावेद जाफरी ने भी कहीं निराश नहीं किया। फिल्म के दोनों लीड किरदार रूही सिंह और कृष्णा चतुर्वेदी बेशक अपने किरदार को किसी तरह से निभा भर गए, लेकिन फिल्म नगरी में उन्हें अगर लंबी पारी खेलनी है तो अभी बहुत कुछ सीखना बाकी है।  डायरेक्शन : डायरेक्टर ने न जाने क्यों अपनी तरफ से इस लव स्टोरी को सस्पेंस थ्रिलर फिल्म बनाने की भी कोशिश है, लेकिन ऐसा करने में वह पूरी तरह से चूक गए। स्क्रीन प्ले बेहद कमजोर है। ऐसा लगता है कि फिल्म को इंटरवल के बाद बेवजह खींचा गया। हां, इटरवल से पहले फिल्म ठीक-ठाक है। बासी कहानी को डायरेक्टर समीर सिप्पी अपने निर्देशन के दम पर कहीं भी ताजगी नहीं दे पाए। अलबत्ता उन्होंने जावेद जाफरी और लीज़ा रे से जरूर अच्छा काम लिया है। संगीत : नदीम-श्रवण की बिछड़ी जोड़ी से नदीम ने इस फिल्म का संगीत दिया है, ऐसे में फिल्म के गाने आपको नब्बे के दशक वाले म्यूजिक की याद दिलाते हैं। करीब दो घंटे की इस फिल्म में कई गाने पहले से सुस्त चल रही रफ्तार को और धीमा करते हैं। क्यों देखें : अगर आप लीज़ा रे और जावेद जाफरी की ऐक्टिंग पसंद करते हैं तो बस यही एक वजह आपको सिनेमा हॉल तक ले जा सकती है, इसके अलावा इस फिल्म को देखने की कोई वजह नहीं है। 